การควบคุมภายใน

บริษัทฯ ให้ความสำคัญต่อระบบการควบคุมภายใน การบริหารความเสี่ยง
และการกำกับดูแลผลการดำเนินงานของบริษัทฯ
ซึ่งเป็นกระบวนการปฏิบัติงานที่ปฏิบัติเป็นขั้นตอนอย่างต่อเนื่องของเจ้าหน้าที่ทุกคนของบริษัทฯ
ตั้งแต่คณะกรรมการบริหาร และพนักงานทุกคน ที่มีบทบาทและความรับผิดชอบร่วมกัน
โดยจัดให้มีระบบการควบคุมภายในที่เพียงพอและเหมาะสม
เพื่อให้มั่นใจอย่างสมเหตุผลว่าผลการดำเนินงานทุกหน่วยงานภายในกลุ่มบริษัทศรีตรังฯมีความสอดคล้องและสามารถบรรลุเป้าหมายตามที่คณะกรรมการบริหาร
ได้กำหนดไว้ โดยจัดให้มีหน่วยงานตรวจสอบภายใน
ซึ่งเป็นหน่วยงานอิสระที่รายงานตรงต่อคณะกรรมการตรวจสอบและคณะกรรมการบริหาร
ซึ่งหน่วยงานตรวจสอบภายในจะทำหน้าที่ตรวจประเมินการควบคุมภายในตามแผนการตรวจสอบประจำปีโดยพิจารณาจากปัจจัยเสี่ยงที่เกี่ยวข้อง
ซึ่งผ่านการอนุมัติจากคณะ กรรมการตรวจสอบ รวมทั้งสนับสนุนให้เกิดระบบการบริหารความเสี่ยง
และการให้คำแนะนำทางด้านต่างๆ เพื่อให้เชื่อมั่นได้ว่าการปฏิบัติงานของบริษัท
บรรลุผลสำเร็จตามวัตถุประสงค์ที่กำหนดไว้
โดยหน่วยงานตรวจสอบภายในได้ยึดถือมาตรฐานการปฏิบัติงานตามวิชาชีพการตรวจสอบภายใน
(Standard for the Professional Practice of Internal Auditing)
เป็นกรอบหรือแนวทางในการปฏิบัติงาน ที่มุ่งเน้นให้มีการปฏิบัติงานมีความเป็นอิสระ เที่ยงธรรม
และสอดคล้องกับมาตรฐานสากล และให้ความสำคัญต่อคุณภาพงานตรวจสอบ
โดยเน้นการพัฒนาฝึกอบรมเจ้าหน้าที่ตรวจสอบภายในอย่างต่อเนื่อง
ซึ่งได้จัดให้มีการแผนการฝึกอบรมที่เหมาะสมเป็นรายบุคคล นอกจากนี้ผู้สอบบัญชีอิสระ
ซึ่งเป็นผู้รับรองงบการเงินประจำปี 2551 ของบริษัทฯ ได้ให้ความเห็นว่า
ไม่พบข้อบกพร่องที่มีสาระสำคัญเกี่ยวกับระบบการควบคุมภายในทางด้านการบัญชีและการเงินของบริษัทฯ

สรุปสาระสำคัญของระบบการควบคุมภายใน และการตรวจสอบภายในของบริษัทฯ ได้ดังนี้

คณะกรรมการตรวจสอบ ทำหน้าที่พิจารณาความเพียงพอของระบบการควบคุมภายในของบริษัทฯ
โดยทบทวนผลการปฏิบัติงานของสำนักงานการตรวจสอบภายใน และผู้สอบบัญชีอิสระของบริษัทฯ
อย่างต่อเนื่อง เน้นการพิจารณาความเพียงพอและเหมาะสมของระบบการควบคุมภายใน
การควบคุมการปฏิบัติงานตามกฎหมาย ระเบียบ ข้อบังคับ และนโยบายต่างๆ ที่เกี่ยวข้อง
หากคณะกรรมการตรวจสอบมีข้อเสนอแนะ หรือพบข้อบกพร่องที่เป็นสาระสำคัญ
จะรายงานต่อคณะกรรมการบริษัทฯ เพื่อให้มีการปรับปรุงแก้ไขต่อไป

หน่วยงานการตรวจสอบภายใน ทำหน้าที่ตรวจสอบการปฏิบัติงานของหน่วยงานต่างๆ
ของกลุ่มบริษัทศรีตรังฯ ตามแผนการตรวจสอบประจำปี
และตามที่ได้รับมอบหมายจากคณะกรรมการบริหาร หรือ คณะกรรมการตรวจสอบ
โดยใช้หลักเกณฑ์การพิจารณาความสำคัญตามความเสี่ยงของกระบวนการทางธุรกิจหรือกระบวนการทำงาน
รวมทั้งการให้คำปรึกษาแนะนำแก่ฝ่ายบริหารของแต่ละหน่วยงานในการปรับปรุงการควบคุมภายใน
ซึ่งรวมถึงระเบียบวิธีปฏิบัติ
เพื่อเพิ่มประสิทธิภาพและประสิทธิผลในการดำเนินงานของกลุ่มบริษัทศรีตรังฯ

ระบบการควบคุมการปฏิบัติงานของฝ่ายบริหาร คณะกรรมการบริษัทฯ
กำหนดเป้าหมายการดำเนินธุรกิจประจำปีของบริษัทฯ โดยได้มีการกำหนดพันธกิจที่ชัดเจน
เพื่อให้มีการจัดทำแผนดำเนินงานในแต่ละหน่วยงานให้สอดคล้องเป็นแนวทางเดียวกัน
และให้มีการกำหนดตัวชี้วัดผลการดำเนินงาน ทั้งทางด้านกำไรขาดทุนทางการเงิน ผลการปฏิบัติงาน
ความพึงพอใจของลูกค้า เป็นต้น โดยมีการกำกับดูแล และติดตามอย่างต่อเนื่องเป็นประจำทุกเดือน

การประเมินความเสี่ยง บริษัทฯ
คำนึงถึงความเปลี่ยนแปลงของสภาวะแวดล้อมทั้งภายนอกและภายใน
ที่ก่อให้เกิดความเสี่ยงและมีผลกระทบต่อบริษัทฯ
ดังนั้นจึงมีการประเมินและติดตามความเสี่ยงตลอดเวลาในการปฏิบัติงาน
โดยแต่ละหน่วยงานจะบริหารงานโดยนำความเสี่ยงมาประเมิน
และทำการแก้ไขในระดับการทำงานปกติ
อีกทั้งได้กำหนดให้มีการประชุมหารือกันในระดับบริหารเพื่อประเมินสถานการณ์
และกำหนดกลยุทธ์ในการดำเนินงานเพื่อรองรับความเสี่ยงที่อาจเกิดขึ้นเป็นประจำทุกเดือน

การควบคุม บริษัทฯ มีการกำหนดมาตรการ และแนวทางการปฏิบัติไว้อย่างชัดเจน โดย
กำหนดเป็นคำสั่ง ระเบียบในการปฏิบัติ อำนาจการอนุมัติ และวิธีการปฏิบัติงาน
เพื่อให้ผู้บริหารและพนักงานทุกระดับต้องปฏิบัติตามเป็นแนวทางเดียวกัน

สารสนเทศและการสื่อสารข้อมูล บริษัทฯ มีการจัดระบบสารสนเทศที่เหมาะสมทั้งใน Internet
Website และ Intranet Website ของบริษัทฯ โดย Internet Website เพื่อให้ผู้ถือหุ้น
นักลงทุน และบุคคลทั่วไป ได้สามารถรับข้อมูลที่สำคัญเกี่ยวกับบริษัทฯ อย่างสม่ำเสมอ
อีกทั้งยังเป็นอีกช่องทางหนึ่งในการติดต่อสื่อสารในกรณีที่มีข้อสงสัยหรือข้อเสนอแนะจากผู้ถือหุ้น
นักลงทุน หรือบุคคลทั่วไป ส่วนระบบ Intranet Website
เป็นระบบเพื่อใช้ในการสื่อสารภายในกลุ่มบริษัทศรีตรังฯ
ซึ่งทำให้การติดต่อสื่อสารเป็นไปอย่างถูกต้อง รวดเร็วและทั่วถึง รวมทั้งยังใช้เป็นแหล่งเผยแพร่
หรือแลกเปลี่ยนความรู้ที่มีผลต่อการเพิ่มประสิทธิภาพและประสิทธิผลต่อการดำเนินงานของกลุ่มบริษัทฯ
อีกด้วย

การติดตามและประเมินผล บริษัทฯ จัดให้มีการรายงานผลการดำเนินงานเป็นประจำทุกเดือน
เพื่อเป็นการติดตามเป้าหมาย และมีการประเมินการควบคุมภายใน
และมีการตรวจสอบการปฏิบัติงานของหน่วยงานต่างๆ โดยหน่วยงานตรวจสอบภายใน
ซึ่งจะรายงานต่อคณะกรรมการบริษัท เมื่อการตรวจสอบเสร็จสิ้น
และรายงานต่อคณะกรรมการตรวจสอบเป็นประจำทุกไตรมาส

ความเห็นเกี่ยวกับระบบการควบคุมภายในด้านบัญชีของบริษัทของผู้สอบบัญชี

เรื่อง รายงานระบบการควบคุมภายในด้านบัญชี

เรียน คณะกรรมการ

บริษัท ศรีตรังแอโกรอินดัสทรี จำกัด (มหาชน)

ตามที่สำนักงานได้ตรวจสอบงบการเงินของบริษัท ศรีตรังแอโกรอินดัสทรี จำกัด (มหาชน)
สำหรับปีสิ้นสุด วันที่ 31 ธันวาคม 2551 และได้เสนอรายงานการตรวจสอบลงวันที่ 27 กุมภาพันธ์
2552 ไปแล้วนั้น
สำนักงานขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่า
งบการเงินนี้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นว่าจำเป็น
เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม
ซึ่งสำนักงานไม่พบข้อบกพร่องที่เป็นสาระสำคัญของระบบการควบคุมในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2551

สำนักงานขอเรียนว่าการตรวจสอบบัญชี
สำนักงานมิได้ตรวจสอบทุกรายการหากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในได้

สำนักงานขอขอบคุณที่เจ้าหน้าที่ของบริษัทได้ให้ความร่วมมือในการตรวจสอบบัญชีของบริษัทเป็นอย่างดี

ขอแสดงความนับถือ

[]

(นางสาวนงราม เลาหอารีดิลก)

ผู้ตรวจสอบบัญชีรับอนุญาต เลขที่ 4334

วันที่ 3 มีนาคม 2552

คำชี้แจงของคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท ศรีตรังแอโกรอินดัสทรี จำกัด
(มหาชน) ประกอบด้วยกรรมการอิสระจำนวน 3 ท่าน โดยมีนายประกอบ วิศิษฐ์กิจการ
เป็นประธานกรรมการตรวจสอบ นายเกรียง ยรรยงดิลก และนายสมัชชา โพธิ์ถาวร
เป็นกรรมการตรวจสอบ โดยกรรมการ 2 ใน 3 ท่านมีความรู้ทางด้านการเงินและบัญชี

คณะกรรมการตรวจสอบ
ได้ปฏิบัติภายใต้ขอบเขตหน้าที่ที่รับการแต่งตั้งจากที่ประชุมคณะกรรมการบริษัทฯ โดยในปี 2551
คณะกรรมการตรวจสอบได้มีการประชุมรวม 6 ครั้ง โดยประชุมร่วมกับผู้บริหารระดับสูงที่เกี่ยวข้อง
ผู้จัดการแผนกตรวจสอบภายใน และผู้สอบบัญชีได้เข้าร่วมประชุมในวาระที่เกี่ยวข้อง สรุปได้ดังนี้

-   สอบทานรายงานทางการเงินรายไตรมาสและงบการเงินสำหรับปี 2551
    ให้เป็นไปตามมาตรฐานการบัญชีที่รับรองโดยทั่วไป
    โดยร่วมประชุมกับผู้สอบบัญชีรับอนุญาตและผู้บริหารบริษัท เพื่อสอบทานสาระข้อมูล
    ความถูกต้องของงบการเงินของบริษัทฯ ทั้งในงบการเงินรายไตรมาส และงบการเงินประจำปี
    มีการรับฟังการชี้แจง และซักถามแลกเปลี่ยนความคิดเห็นในประเด็นต่างๆ
    ก่อนที่จะอนุมัติงบการเงินดังกล่าว

-   สอบทานการเข้าทำรายการและการเปิดเผยข้อมูลเกี่ยวกับรายการระหว่างกันของบริษัทฯ
    ซึ่งอาจทำให้เกิดความขัดแย้งทางผลประโยชน์ระหว่างผู้มีส่วนได้เสียกับบริษัทฯ
    ผลการสอบทานพบว่าได้ดำเนินการตามหลักเกณฑ์ที่ตลาดหลักทรัพย์แห่งประเทศไทย (ตลท.)
    กำหนด

-   พิจารณาแผนการตรวจสอบภายในและสอบทานผลการตรวจสอบภายใน
    ซึ่งฝ่ายตรวจสอบภายในได้ดำเนินการไปในระหว่างปี
    รวมถึงการสอบทานความเพียงพอและความเหมาะสมของระบบควบคุมภายในให้มีระบบการควบคุมภายในที่เหมาะสมและมีประสิทธิภาพ

-   สอบทานให้บริษัทปฏิบัติตามข้อบังคับ กฎหมายที่เกี่ยวข้อง
    และหลักการกำกับดูแลกิจการที่ดีโดยได้กำกับและดูแลให้มีการปฏิบัติตามข้อบังคับของบริษัท
    ข้อกำหนด คณะกรรมการกำกับหลักทรัพย์และตลาดหลักทรัพย์ (กลต.) และ
    ตลาดหลักทรัพย์แห่งประเทศไทย (ตลท.) กฎหมายที่เกี่ยวข้องและหลักการกำกับดูแลกิจการที่ดี
    โดยให้มีการเปิดเผยข้อมูลสารสนเทศ อย่างเพียงพอและโปร่งใส

-   พิจารณา คัดเลือกผู้สอบบัญชีและกำหนดค่าตอบแทนของผู้สอบบัญชี
    โดยคณะกรรมการตรวจสอบเห็นสมควรให้เสนอต่อคณะกรรมการบริษัทเพื่อพิจารณาแต่งตั้ง
    ให้นางสาวนงราม เลาหอารีดิลก ผู้สอบบัญชีรับอนุญาตเลขที่ 4334 และ/หรือ นายประดิษฐ
    รอดลอยทุกข์ ผู้สอบบัญชีรับอนุญาตเลขที่ 218 แห่ง บริษัท เอเอสที มาสเตอร์ จำกัด
    เป็นผู้สอบบัญชีของบริษัทฯ และบริษัทย่อยประจำปี 2552

[]

( นายประกอบ วิศิษฐิกิจการ )

ประธานคณะกรรมการตรวจสอบ

6 มีนาคม 2552